作者:方千里
標題:霜葉飛
內容:塞雲垂地，堤煙重，燕鴻初度江表。露荷風柳向人疏，臺榭還清悄。恨脈脈、離情怨曉。相思魂夢銀屏小。奈倦客征衣，自遍拂塵埃，玉鏡羞照。無限靜陌幽坊，追歡尋賞，未落人後先到。少年心事轉頭空，況老來懷抱。盡綠葉紅英過了。離聲慵整當時調。問麗質，從憔悴，消減腰圍，似郎多少。